Tlačová správa

**Záhorie spieva a tancuje**

V utorok 29. 4. 2025 sa v Kultúrnom dome v Senici uskutočnilo krajské kolo súťažnej prehliadky hudobného folklóru detí **Záhorie spieva a tancuje**. Zišlo sa na nej sedem detských folklórnych súborov z Trnavského kraja, aby zabojovali o postup do celoštátneho kola súťaže **Eniki beniki**, ktorá v tomto roku slávi 30. jubilejný ročník.

Výkony súťažiacich hodnotila odborná porota v zložení: predseda poroty ***Mgr. art. Ing. Slavomír Ondejka -*** tanečný pedagóg a choreograf,porotkyňa ***PhDr. Andrea Jágerová -*** etnologička, hlasová pedagogička a vedúca Centra tradičnej kultúry v Detve aporotca ***Mgr. Michal Noga -*** etnomuzikológ, hudobný pedagóg a odborný pracovník pre folklór a folklorizmus v Národnom osvetovom centre v Bratislave.

Vystúpenia všetkých detských folklórnych súborov boli plné radosti a energie. Každý súbor prišiel s originálnou témou a zároveň si so sebou na pódium priniesol kúsok svojho domova, svojich piesní a tradícií. Rozhodovanie bolo náročné, porota však nakoniec musela vybrať víťaza.

Zlaté pásmo s priamym postupom napokon získal DFS Tancovadlo staršia skupina s choreografiou *Déja vu.* Kis Csali a Nagy Csali z DFS Csali získali obe zlaté pásmo s návrhom na postup. Tento krát bola udelená aj špeciálna cena pre Raubírov ze Skalice za interpretáciu regionálneho nárečia a dramatický prejav.

Výsledková listina

**DFS Krakovanček**, *Ďakujeme pán učiteľ -* strieborné pásmo

**DFS Höcögök**, *Tanečné okamihy popri potoku Galga -* strieborné pásmo

**Raubíri ze Skalice**, *Nebudeme lapjet doma! –* zlaté pásmo

**DFS Tancovadlo mladšia skupina**, *Tesne pred… -* zlaté pásmo

**Kis Csali DFS Csali**, *Hrajme sa na jarmok –* zlaté pásmo s návrhom na postup

**Nagy Csali DFS Csali**, *Esztendöre -* zlaté pásmo s návrhom na postup

**DFS Tancovadlo staršia skupina**, *Déjá vu –* zlaté pásmo s priamym postupom

Vyhlasovateľom súťaže Eniki beniki, odborným garantom a hlavným finančným partnerom je Národné osvetové centrum v Bratislave z poverenia Ministerstva kultúry Slovenskej republiky. Krajské kolo súťaže organizačne pripravilo Záhorské osvetové stredisko v Senici v zriaďovateľskej pôsobnosti Trnavského samosprávneho kraja. Partnerom podujatia bolo Mestské kultúrne stredisko Senica, ktorému srdečne ďakujeme za spoluprácu.

Víťazom ešte raz srdečne blahoželáme a všetkým želáme veľa inšpirácie a tvorivých síl, aby sme sa aj v budúcnosti mohli zísť na tejto malej oslave nášho tradičného folklóru.

*Mgr. Lucia Danišková Hýrošová*

*Záhorské osvetové stredisko v Senici*